ועדת הפנים ואיכות הסביבה, כנסת 16, פרוטוקול מספר 545, 2005-12-12 10:00

גאלב מג'אדלה: אני רוצה להעיר לסגן ראש עירית ירושלים שנכנס לכאן כרגע – שהתחלנו את הישיבה.

אליעזר שמחאיוב: אני מתנצל על האיחור.

גאלב מג'אדלה: אני אומר שוב – אנו דנים בהצעה לסדר על פי בקשתו של חבר הכנסת בניזרי, שר לשעבר.

גאלב מג'אדלה: נמצאים כאן מחברת המתנ"סים, נציג עירית ירושלים נמצא, חברי הכנסת מכבדים אותנו בהשתתפותם, נציגי התושבים, וחסר לנו נציג של משרד המשפטים.

גאלב מג'אדלה: במקרה כזה, כראש עיר הייתי מגיע לוועדה ולא שולח את הסגן.

גאלב מג'אדלה: נדמה לי שזה כבוד הדדי לכנסת ולעירית ירושלים כשיוזמן צד לצד השני הוא ייענה להזמנה.

גאלב מג'אדלה: אנחנו מכבדים אותך ומקבלים אותך בכבוד הראוי, אך מן הראוי היה שראש העיר בנושא כזה מורכב ושנמשך שנים - יגיע לוועדה, יתפנה לשעה.

גאלב מג'אדלה: אודה לך אם תעביר את המסר אליו.

גאלב מג'אדלה: כפי שאני דאגתי להגיע לאירועים ולהיענות לבקשתו של כבוד ראש העיר, נדמה לי שזה צריך להיות הדדי.

שלמה בניזרי: מכובדיי.

שלמה בניזרי: אנחנו העלינו את הסוגיה הזו לדיון במליאת הכנסת לפני כ-4 חודשים, אבל מסיבות טכניות לא הצלחנו לערוך את הדיון פה, בוועדה, והעליתי את הנושא שוב לפני כשבועיים, בגלל חשיבות ודחיפות הנושא.

שלמה בניזרי: אני תושב שגר סמוך לשכונת שמואל הנביא בירושלים ואני שומע את כל טענות ומענות התושבים.

שלמה בניזרי: אני מלווה אותם כבר לפחות חצי שנה בסיפור הזה.

שלמה בניזרי: אני רואה את התוצאות שנגרמות כתוצאה מאי יישוב הסכסוך או פתרון הבעיה.

שלמה בניזרי: אני רואה שזה גורם להתססה בקרב התושבים, ואני אפרט.

שלמה בניזרי: שכונת שמואל הנביא, עד לפני כ- 20 שנה היתה ברובה חילונית.

שלמה בניזרי: עם השנים יש שינוי דמוגרפי בירושלים.

שלמה בניזרי: כלומר, אוכלוסיה חרדית הולכת ותופסת את השכונות המרכזיות כמו שמואל הנביא, מעלות דפנה, רמות אשכול - וממילא יש שינוי דמוגרפי שנעשה.

שלמה בניזרי: בין 90 ל-95 אחוז תושבים הם חרדים לעומת מיעוט חילוני בשכונה.

שלמה בניזרי: בשכונה קיים מתנ"ס המנוהל על ידי אדם נחמד בשם אבי אלזן.

שלמה בניזרי: ההנהלה מורכבת ברובה מאנשים חילונים, ומכיוון שכך - גם אופי הניהול והפעילות שמתקיימת במתנ"ס הם בהתאם.

שלמה בניזרי: הבעיה היא אותה בעיה גם בשכונות אחרות – כמו רמות.

שלמה בניזרי: העליתי את עניין שמואל הנביא היות ואני גר שם.

שלמה בניזרי: התושבים פנו פעמים רבות, גם להנהלה בניסיון לשנות את הצביון ואת אופי הפעילות במקום, וגם לשנות את ההנהלה ולהכניס תכנים יותר יהודיים תורניים.

שלמה בניזרי: הגיעו אלינו תלונות של תושבים שחלק מהצוות לקח ילדים חרדים ונתן להם לצפות בכל מיני אתרים באינטרנט.

שלמה בניזרי: הם שומעים כל מיני דברים.

שלמה בניזרי: רוח המדריכים והמורים שנמצאים שם – ואלה תלונות שאני קיבלתי - לא תואם את הערכים שלנו.

שלמה בניזרי: יש אצלנו מושג שנקרא "לשמור על האתרוג".

שלמה בניזרי: צריך שלא יהיה בו שום רבב, שום פגם.

שלמה בניזרי: אנחנו, על ילדינו, בחינוך – שומרים עליהם כעל בבת עינינו, ולא חושפים אותם לדברים שעלולים לפגוע בציפור הנפש שלהם, בחלק הרוחני שלהם.

שלמה בניזרי: לכן לא נחשוף אותם למדריכים חילוניים - שאין לי שום דבר נגדם, באמת, אבל אליהם לא אשלח את ילדיי להתחנך.

שלמה בניזרי: ולכן, היום, רוב ההורים אינם שולחים את ילדיהם למתנ"ס.

שלמה בניזרי: כדאי שנבין, אדוני היושב ראש, ששכונת שמואל הנביא מורכבת ממשפחות ברוכות ילדים, 10 נפשות , בממוצע.

שלמה בניזרי: הילדים המגיעים מתלמוד תורה, וכשהאם רוצה לשחרר את ילדיה – הבתים שם הם מאד קטנים, כמו כוכים – ואם היא רוצה לשחרר אותם, לצאת לאיזושהי פעילות.

שלמה בניזרי: לאן הם ייצאו?

שלמה בניזרי: הכל שם כבישים מסביב.

שלמה בניזרי: מי שמכיר את שכונת שמואל הנביא - אין שם גנים או מתקנים שהילדים יכולים ללכת אליהם.

שלמה בניזרי: אז באופן טבעי - יש מתנ"ס, ואני זוכר עוד בהיותי בעולם הזה, בשנות ה- 70, כשהוקמו המתנ"סים אני זוכר – מרכז תרבות נוער וספורט, לפעילות הפנאי של הילדים, כדי להחזיק אותם, כדי להעניק להם איזשהם ערכים.

שלמה בניזרי: היום, בשכונת שמואל הנביא – ויעידו על כך אנשי השכונות האחרות – אין.

שלמה בניזרי: הילדים לא הולכים לשם.

שלמה בניזרי: יכול להיות שיש בודדים שמגיעים, אבל זה לא הכלל לגבי כל השכונה.

שלמה בניזרי: לכן, פנינו מספר פעמים לראש העיר, לשנות את ההנהלה, לשנות את האופי.

שלמה בניזרי: זה אזור שכל כולו חרדי.

שלמה בניזרי: אמרתי לראש העיר - אנחנו צריכים לשנות את כל הפעילות שקיימת במקום הזה.

שלמה בניזרי: לשנות את ההנהלה המקומית של המתנ"ס שם, ודבר שני שביקשתי – יש מנהלים קהילתיים בירושלים, והם מפעילים את המתנ"סים בשכונות ואת כל שאר הדברים, על פי חוק המתנ"סים או משהו כזה.

שלמה בניזרי: עשרים שנה לא נעשו בחירות שם.

שלמה בניזרי: פניתי לראש העיר ואמרתי לו שאני לא מבין מדוע לא נערכות בחירות - זו הרי זכות אלמנטרית, לבחור ולהיבחר, בכל משטר דמוקרטי.

שלמה בניזרי: הוא אמר לי שהוא הקים ועדה והיא דנה כבר שנה וחצי.

שלמה בניזרי: הדיונים שם הם איך למפות מחדש את ירושלים.

שלמה בניזרי: כמה זמן זה לוקח?

שלמה בניזרי: בינתיים, שנה וחצי.

שלמה בניזרי: לכן אני שמח שסגן ראש העיר נמצא פה.

שלמה בניזרי: חבל, חבל מאד, שראש העיר לא נמצא פה, בדיון אתנו.

שלמה בניזרי: ולכן, שני דברים אנחנו דורשים היום: דבר ראשון, אנחנו רוצים את הבחירות בהקדם האפשרי.

שלמה בניזרי: אנחנו רוצים לשמוע מה תשובותיו של מנהל חברת המתנ"סים.

שלמה בניזרי: לגבי הדבר השני – אנחנו רוצים, פשוט מאד, שילדי השכונות החרדיות יוכלו באמת לקבל את מה שמגיע להם על פי חוק.

שלמה בניזרי: אף אחד לא עושה להם טובה, שיהיה ברור.

שלמה בניזרי: זה מתוקצב מכספי מדינת ישראל או כל דבר אחר, והם ילדים של מדינת ישראל בדיוק כמו כל שאר הילדים.

שלמה בניזרי: להצדיק את פעילות המתנ"סים, כיוון שהחרדים לא באים – מה עושים מנהלי המתנ"סים?

שלמה בניזרי: מייבאים ילדים חילוניים משכונות אחרות בירושלים, ומביאים אותם למתנ"ס של שמואל הנביא, כדי שישתתפו בפעילות בתוך המתנ"ס זה דבר שאינו סביר.

שלמה בניזרי: יש להם את המקומות האחרים שלהם.

שלמה בניזרי: למה אתה מביא אותם לשכונות שלנו, כשלילדים שלנו אין איפה להיות?

שלמה בניזרי: זה, בתמצית.

שלמה בניזרי: תושבי השכונות יוכלו לפרט.

מאיר פרוש: אני מודה לחבר הכנסת בניזרי על כך שהעלה את הנושא ואני מודה לראש הוועדה על כך שאנחנו מקיימים דיון, אבל אם הרב בניזרי היה שואל אותי, הייתי אומר לו שהדיון הוא מיותר.

מאיר פרוש: אגיד לכם למה.

מאיר פרוש: אני הייתי, בשעתו, חבר דירקטוריון של החברה למתנ"סים.

מאיר פרוש: אני יודע שבתקנון של החברה למתנ"סים נאמר שבשכונות שהחילונים עזבו ובא ציבור חרדי - לא צריך לקיים בחירות.

מאיר פרוש: יעיד על כך גם מר צ'רניחובסקי.

מאיר פרוש: זה דבר ברור.

מאיר פרוש: הרב בניזרי סתם התלונן כי זה דבר שאי אפשר לשנות אותו.

מאיר פרוש: זה משהו שהוא קבוע.

צביקה צ'רניחובסקי: אתה טועה, הרב פרוש.

צביקה צ'רניחובסקי: בהר נוף עשינו בחירות.

מאיר פרוש: לא.

מאיר פרוש: בשכונה חילונית, כאשר החילונים עוזבים ובאים חרדים – כתוב שלא עושים בחירות.

מאיר פרוש: העובדות שאתה מציין הן ההוכחה.

מאיר פרוש: בשמואל הנביא אתה רואה את זה.

מאיר פרוש: ברמות אתה רואה את זה.

מאיר פרוש: בגבעת שאול אתה רואה.

מאיר פרוש: זה דבר שחבל שהכנסת תתעסק בו.

מאיר פרוש: כל מה שיש במתנ"סים, כשיש בחירות, זה רק כשיש שכונה חילונית.

מאיר פרוש: אבל אם יש שכונה חילונית ובאים חרדים – ויעיד על כך צביקה צ'רניחובסקי – אין בחירות.

מאיר פרוש: כך כתוב.

צביקה צ'רניחובסקי: טעות.

מאיר פרוש: כך כתוב.

מאיר פרוש: אם צ'רניחובסקי לא מכחיש את זה – סימן שאני צודק.

מאיר פרוש: כתוב במפורש.

צביקה צ'רניחובסקי: חס ושלום.

אליעזר שמחאיוב: כך נהוג.

מאיר פרוש: לצורך העניין אני אחדד – מעולם לא הייתי חבר שם, רק הייתי סגן ראש העיר יחד עם הרב זאב בעירית ירושלים, ולפני 20 שנה כבר ידענו מה השינוי הדמוגרפי שיש בשכונות האלה.

מאיר פרוש: החברה למתנ"סים מתנהלת כמו שכתוב בתקנון שלה.

מאיר פרוש: שכונה חילונית שנהפכת להיות חרדית – אסור שתהיינה שם בחירות, כי בסופו של דבר המתנ"ס יכול לעבור לחרדים.

שלמה בניזרי: כתוב ככה, באמת?

מאיר פרוש: כך מתנהגים.

נסים זאב: בהמשך למה שאמר הרב פרוש - לפני למעלה מ-20 שנה היתה דרישה שכונתית להחליף את הוועד של המתנ"ס ואז גם דיברו על מיפוי שכונות.

נסים זאב: כנראה רוצים לעשות איזושהי תוכנית של התנתקות כללית, כדי לעשות איזושהי תוכנית קטנה, בזעיר אנפין, בשכונה מסוימת.

נסים זאב: ופתאום הכל מסובך, ועד שלא יידעו בדיוק איך לחלק את השכונות - דיברו על 42 אזורים, בזמנו, אני זוכר, אולי עברו ל- 20 יותר מאוחר.

נסים זאב: עד היום החלוקה הזו לא הסתיימה.

נסים זאב: גם אי אפשר לערב מין בשאינו מינו.

נסים זאב: אי אפשר לקחת את שכונת שמואל הנביא ולצרף אותה לגבעה הצרפתית, ולומר שזה חלק מהשכונה, ואז, הוועד, מבחינה אידיאולוגית, ישקף את אורח החיים של הגבעה הצרפתית ושמואל הנביא.

נסים זאב: צריך להבין שבמשך 20 שנה האוכלוסייה פה השתנתה לחלוטין.

נסים זאב: מאוכלוסייה מעורבת של 50-60 אחוז חרדים, היום זה כמעט 100 אחוז חרדים.

נסים זאב: צריך לזכור שהמתנ"ס נועד לשרת את תושבי השכונה.

נסים זאב: אם מדברים על הליך דמוקרטי של בחירות ופה יש כפיה על דעת ראש העיר, בזמנו, שהקים את המתנ"סים כדי לשלוט- המטרה של טדי קולק, בזמנו, היתה לחזק את המתנ"סים - -

גאלב מג'אדלה: טדי קולק - והמשיך את מדיניותו גם אולמרט, וגם עכשיו לופוליאנסקי?

נסים זאב: כן.

נסים זאב: אני חושב שהיסוד הוא מוטעה, אם לא מתקנים ואם ממשיכים את העוול עד עצם היום הזה.

גאלב מג'אדלה: איך אתה מסביר את זה שראש עיר חרדי לא מתקן עיוות כזה?

נסים זאב: אני אסביר לך- 20 שנה יש דרישה של התושבים, ואני זוכר, אדוני היושב ראש, שאני הייתי אחד היוזמים, כדי לבדוק אם יש באמת רוב בשכונה הזו.

נסים זאב: ביקשתי שתהיה פטיציה.

נסים זאב: עברו מבית לבית והחתימו, והוכחנו אז לראש העיר, דאז, טדי קולק, שיש רוב בשכונה שרוצה בחירות אזוריות למתנ"ס, באופן דמוקרטי, ורוצים להחליף את הוועד הקיים.

נסים זאב: המשיך אולמרט במדיניות, כי זה היה נוח להם.

נסים זאב: אורי לופוליאנסקי, לדעתי, רוצה לשנות, אבל צריך לשאול אותו מה המניעים שלו שעד היום הוא לא משנה את הרכב הוועדה, שהיא בכפייה על התושבים.

גאלב מג'אדלה: עד היום הוא לא מסייע לעריכת בחירות?

נסים זאב: יכול להיות שהוא עושה איזה שהם מהלכים, אבל הם לא רציניים.

נסים זאב: ראש העיריה צריך להיות היוזם והמוביל, הדמות הדומיננטית שצריכה להוביל את הנושא.

נסים זאב: זו דרישה של תושבים.

נסים זאב: אין פה שום ערבוב של פוליטיקה.

דוד אזולאי: אדוני היושב ראש, אני בא מעיר מעורבת - עיר שאינה חרדית.

דוד אזולאי: הייתי פעם גם יושב ראש הנהלת מתנ"ס.

דוד אזולאי: השאיפה היתה שהוא ייתן שירות לכמה שיותר מהאוכלוסייה של השכונות.

דוד אזולאי: עשינו כל מיני פעולות כדי שגם הציבור הדתי יבוא וייכנס לתוך המתנ"ס, ויפעל.

דוד אזולאי: אפשרנו את הפעילות הזו גם ליהודים וגם לערבים.

דוד אזולאי: לכן אני מתפלא על הדברים שנאמרים כאן.

דוד אזולאי: כל תפקידו ומהותו של המתנ"ס זה לתת שירות קהילתי לציבור שהוא נמצא בתוכו, אחרת – בשביל מה צריך מתנ"ס?

דוד אזולאי: לא יעלה על הדעת שיש שכונות שהפכו במשך השנים להיות בשכונות שהפכו להיות כמעט 100% שכונות חרדיות.

דוד אזולאי: לא יעלה על הדעת שבאותן שכונות לא יתנו לאותם תושבים שירותים שהמתנ"ס צריך להיות בעל עניין לתת אותם.

דוד אזולאי: אני חושב שיש שכונות כמו שמואל הנביא ושכונת רמות, שאני לא מבין מה הסיבה שלא באים ולא משתפים את הציבור החרדי במתן פעילות קהילתית או קיום בחירות.

דוד אזולאי: אני חושב שכדאי מאד, לפני שנמשיך כאן בדיון - לשמוע את נציגי השכונות, כי הם אנשי שטח.

צבי יעקובסון: אני מנהל מערכה, לפחות בנושא של רמות, כמה שנים.

צבי יעקובסון: אל"ף- מבחינתנו, כסיעת ש"ס, הכתובת היא לא ראש העיר לופוליאנסקי, בגדול.

צבי יעקובסון: אין לנו עימות עם לופוליאנסקי, ואם יש לנו – הוא לא יהיה פה, אבל אין לנו.

גאלב מג'אדלה: למה אתה אומר את זה?

צבי יעקובסון: עובדה.

צבי יעקובסון: הטענה שלי היא נגד החברה למתנ"סים.

גאלב מג'אדלה: אתם ביקשתם לקיים דיון בוועדה, אז למה לא פה?

צבי יעקובסון: אני אומר: החברה למתנ"סים זה הבר פלוגתא שלי.

צבי יעקובסון: הם צריכים לנהל את המתנ"סים בצורה שווה.

גאלב מג'אדלה: אבל אדוני יכול להתעלם ממעמדו, תפקידו וחובתו של ראש העיר?

צבי יעקובסון: גם כשאולמרט היה ראש העיר, המלחמה שלי היתה בחברה למתנ"סים.

גאלב מג'אדלה: זה לא שייך.

גאלב מג'אדלה: אנחנו לא מדברים עכשיו על מי.

גאלב מג'אדלה: בכל הכבוד- חברת המתנ"סים מתקצבת, אבל העיריה גם מתקצבת.

שלמה בניזרי: רוב הפעילות - זה החברה למתנ"סים.

גאלב מג'אדלה: אל תורידו אחריות מראש העיר.

גאלב מג'אדלה: עם כל הכבוד, אני לא בטוח אם הייתם אומרים את הדברים האלה אם היה עכשיו ראש עיר אחר – אולמרט.

שלמה בניזרי: אני לא מוריד אחריות מראש העיר

צבי יעקובסון: היה דיון פה, בוועדת הפנים לפני חמש שנים, על אותו נושא.

צבי יעקובסון: הפרוטוקול נמצא כאן.

צבי יעקובסון: תקפנו,

גאלב מג'אדלה: למה אתה מחזיר אותי אחורה בחמש שנים?

גאלב מג'אדלה: דבר עכשיו על היום.

גאלב מג'אדלה: אני כיבדתי אתכם, כי ראיתי שזה ראוי.

גאלב מג'אדלה: על המקום, במליאה, הודעתי לחבר הכנסת בניזרי שיתקיים דיון בשבוע הבא, והתנצלתי שלא ידעתי שהנושא בא אלינו לכאן לפני מספר חודשים.

גאלב מג'אדלה: עכשיו אתה אומר לי שאתה רוצה לדון במקום אחר?

צבי יעקובסון: בכלל לא.

צבי יעקובסון: אני אומר: הדיון הוא פה, אני רק מבקש למקד את הנושא.

צבי יעקובסון: החברה למתנ"סים היא זו שמבחינתי מועלת באמון.

קריאה: בשיתוף ראש העיר, יושב ראש הוועדה צודק.

צבי יעקובסון: מה שאני רוצה להגיד- שם המשחק הוא : צדק, דמוקרטיה, וזכויות אזרח.

צבי יעקובסון: אפשר לדבר ימים ולילות, כפי שדיברו כאן בוועדה, ולא נעשה דבר.

צבי יעקובסון: הנושא הוא פשוט : שכונה כמו רמות, שכונה כמו שמואל הנביא, שכונה כמו גבעת שאול – 100 אחוז של חרדים, ובמתנ"ס - כף רגלם של החרדים לא דורכת.

צבי יעקובסון: זה כל העניין.

צבי יעקובסון: הם יסברו את האוזן.

יצחק דרכטינגוט: אני מוועד תושבי רמות.

יצחק דרכטינגוט: אני נכחתי פה, בוועדה, לפני שנים, סביב השולחן הזה, וגם אז הבעיה היתה אותה בעיה.

יצחק דרכטינגוט: אולי, בשביל לסבר את האוזן- אדוני היושב ראש, מה היית אומר אם היו מקימים באיזשהו מקום, נניח – בכניסה לירושלים, איזושהי בריכה גדולה ויפה, והיו כותבים עליה: אין כניסה לתושבי ירושלים?

יצחק דרכטינגוט: זה הרי אבסורד גדול.

יצחק דרכטינגוט: המקום נמצא במקומם של התושבים, מיועד לשרת את התושבים, ומשרת את כל העולם, חוץ מאשר את תושבי המקום.

יצחק דרכטינגוט: מתחת לבית שלי ישנה בריכה.

יצחק דרכטינגוט: היא אמורה לשרת את כלל תושבי רמות.

יצחק דרכטינגוט: על פי נתוני אגף חברה ונוער בעירית ירושלים, 83% מהילדים בגני הילדים הם חרדים.

יצחק דרכטינגוט: 75% מילדי בתי הספר ברמות היום הם חרדים.

יצחק דרכטינגוט: גם אלה שלא חרדים - האוכלוסייה הלא חרדית ברובה היא כבר אוכלוסייה מבוגרת, היא מונה רק 20 או 30 אחוז מתושבי השכונה.

יצחק דרכטינגוט: השכונה משתנה, הדמוגרפיה משתנה, ויש מצב שבמנהל הקהילתי היום – מתוך 17, 18 או 19 חברי הנהלה – אין אדם חרדי אחד.

יצחק דרכטינגוט: אף ראש אגף במנהלת, שקיבלה מהעיריה סמכויות להיות עיריה זוטא, היא מנהלת את פעילויות הנוער, פעילויות חינוך – ואין אף אדם חרדי - -

שלמה בניזרי: מה, אי אפשר לעשות פעילות לציבור?

יצחק דרכטינגוט: אז למשל- פעילות כמו בריכה, מדובר על בריכה, ש- 10% מהשעות שהיא מתופעלת במהלך היום מיועד לרחצה נפרדת.

יצחק דרכטינגוט: כידוע – חרדים לא מתרחצים במעורב.

יצחק דרכטינגוט: 10% מהפעילויות.

יצחק דרכטינגוט: אין אפשרות לעשות מנוי רק לפרק זמן זה.

יצחק דרכטינגוט: המציאות היא שחרדים לא דורכים במתנ"ס.

יצחק דרכטינגוט: אין שום קייטנה לחרדים.

יצחק דרכטינגוט: לדוגמה – בקיץ האחרון, כמו גם ב- 20 השנים האחרונות - האם מר צביקה צ'רניחובסקי יכול להצביע לי על קיטנה אחת שקיימו למען הציבור החרדי?

יצחק דרכטינגוט: אין דבר כזה.

יצחק דרכטינגוט: הם לא עושים שום פעילות לציבור החרדי.

יצחק דרכטינגוט: שום דבר.

גאלב מג'אדלה: אז אתה אומר שגם התכנים וגם האנשים שמפעילים את המערכת?

יצחק דרכטינגוט: האנשים שמפעילים את המערכת – אין ביניהם חרדי אחד.

יצחק דרכטינגוט: מילא, אם היו נותנים לי את השירות – אין לי שום בעיה לא להיות מנהל, אבל אין שום שירות לציבור החרדי, וזה באופן טבעי, ברגע שהמנהלים אינם חרדים.

יצחק דרכטינגוט: לשאלתך, בנושא עירית ירושלים - מאז שנבחר ראש העיר הנוכחי אנחנו רואים בהחלט רצון לבוא לקראת.

יצחק דרכטינגוט: אני חושב שגם תושבי מזרח העיר ומיעוטים אחרים שישנם בעיר רואים שראש העיר הנוכחי מנסה בכל הכוח לעשות שוויון.

גאלב מג'אדלה: זה לא בדיוק.

גאלב מג'אדלה: כרגע קיבלתי הודעה שמתכוונים להרוס שם בית למשפחה של נכים.

אליעזר שמחאיוב: מה זה קשור?

יצחק דרכטינגוט: אני רק אומר שהנושא הזה, של המתנ"ס נשלט בלעדית על ידי החברה למתנ"סים, בראשות מר צביקה צ'רניחובסקי.

יצחק דרכטינגוט: הוא האחראי לזה.

יצחק דרכטינגוט: התקציבים מגיעים ממקומות שונים, בין השאר – גם מעירית ירושלים, וההתנגדות שלהם היא זו שמונעת מהילד שלי, מכל הילדים בסביבה, ואנחנו 70-90 אחוז מהשכונה, גם על פי הרישומים הרשמיים של עירית ירושלים, לקבל כל פעילות במהלך השנים האחרונות.

שלום שמואל: אצלנו יש בעיה נוספת על זו שהעלה חבר הכנסת בניזרי – הכניסו אינטרנט, וכפי שהרב בניזרי הסביר, לילדינו אין היכן להיות.

שלום שמואל: הם יוצאים החוצה, וזה המקום היחיד שבו הם מסתובבים – ברחובות.

שלום שמואל: הורסים לנו אותם.

שלום שמואל: אין לנו מקום ללכת אליו.

שלום שמואל: היום יש לנו רוב של למעלה מ- 95%.

שלום שמואל: אתה יכול לבדוק בכל בניין – יש כ-70 דירות, ואולי יש דירה או שתיים של זקנים שהם חילונים.

שלום שמואל: אין לנו שום פעילות, כי היא מיועדת כולה לאזורים כמו פסגת זאב.

שמעון שמסיאן: כל אנשי הוועדה בתוך מנהל המתנ"ס של שמואל הנביא - הרבה מהם כבר עברו דירה ולא גרים שם, כולל היושב ראש, כשהתקנון מחייב שהיושב ראש של המתנ"ס יגור בשכונה.

שמעון שמסיאן: הוא כבר הרבה שנים לא גר שם, והמתנ"סים מתחמקים מעניין התקנון.

שמעון שמסיאן: לא צריכים לחוקק חוק במקום שיש כבר חוק שקיים.

בנימין גוקלר: אני גר בגבעת שאול, ויש מתנ"ס שם, אך אין לו שום שייכות לשכונה.

בנימין גוקלר: כל הפעילות היא לאנשים מחוץ לשכונה.

בנימין גוקלר: החרדים מדירים את רגליהם משם.

מאיר פרוש: וכמה חרדים גרים בגבעת שאול?

בנימין גוקלר: כל השכונה חרדית.

גאלב מג'אדלה: אם אני אבוא לביקור שם, אני אראה שאוטובוסים מסיעים ילדים מחוץ לשכונה למתנ,ס כדי להשתתף בפעילות?

צביקה צ'רניחובסקי: לא, אתה תראה אנשים עם כיפות - -

גאלב מג'אדלה: אני שאלתי אותו - אם אני אבוא לשם בשעת פעילות אני אראה תחבורה מסודרת של הסעות מאורגנות - -

קריאה: הם באים ברגל משכונות אחרות.

גאלב מג'אדלה: והם לא חרדים.

קריאה: לא.

קריאה: הם דתיים – לאומיים.

בנימין גוקלר: הנוער שמגיע לשם לפעילות הוא לא מגבעת שאול.

גאלב מג'אדלה: אני רוצה להבין.

גאלב מג'אדלה: כדי לעזור צריך להבין: הטענה המרכזית שלכם היא שהתכנים לא מתאימים לתושבי השכונה ולאופי שלהם, ושהניהול לא נעשה על ידי אנשים שגרים בשכונה, וכיוון שכך -אנשים מדירים את רגליהם מהמתנ"ס.

גאלב מג'אדלה: חבר הכנסת בניזרי אמר שמייבאים אנשים לפעילות.

גאלב מג'אדלה: האנשים האלה שבאים לפעילות הם חרדים או חילוניים?

בנימין גוקלר: לא חרדים.

בנימין גוקלר: יחזקאל לביא: בבדיקה שערכתי לגבי המתנ"ס של גבעת שאול - הוא הוקם בזמנו במיקום שנמצא על תפר של שכונת גבעת שאול, מצד אחד, וקרית משה מהצד השני.

צבי יעקובסון: אתה גר באזור?

צבי יעקובסון: אתה נוגע בדבר?

יחזקאל לביא: לא.

יחזקאל לביא: אני לא גר באזור.

צבי יעקובסון: אתה נוגע בדבר?

צבי יעקובסון: אחרי זה אני אגיד למה אתה כן נוגע בדבר?

יחזקאל לביא: לא, אני לא נוגע בדבר.

יחזקאל לביא: נקודה.

יחזקאל לביא: אם לפני 20 שנה גרתי שם זה לא אומר כלום לגבי היום.

צבי יעקובסון: אתה מדבר על תקופת ההקמה.

צבי יעקובסון: רציתי גילוי נאות .

יחזקאל לביא: אני לא נוגע בדבר.

יחזקאל לביא: אין לי ילדים במתנ"ס, ולא היו לי מעולם ילדים במתנ"ס הזה.

יחזקאל לביא: אני בדקתי את הנושא של מתנ"ס גבעת שאול כמו שבדקתי את הנושא הזה גם בשכונת שמואל הנביא.

יחזקאל לביא: ברמות, בזמנו, היה לי צד אחר בעניין כיוון שאז ייצגתי פה, בוועדה, את משרד הפנים בנושא הזה, וזה לא שייך לעניין.

יחזקאל לביא: לכן אני לא אתייחס לרמות, כי ברמות אני נוגע בדבר כיוון שאני גר שם.

צבי יעקובסון: נכון, וגם אז היית נגדנו ולא היה גילוי נאות גם אז.

יחזקאל לביא: אז הבאתי את מה שהורו לי לומר.

צבי יעקובסון: היית צריך לפסול את עצמך גם אז.

יחזקאל לביא: אני לא נוגע בדבר לגבי קרית משה, נקודה.

צבי יעקובסון: הוא היה גר בזמן ההקמה בקרית משה.

גאלב מג'אדלה: אבל אנחנו מדברים על היום, לא בהקמה.

יחזקאל לביא: כשהקימו את המתנ"ס בגבעת שאול הוא הוקם עבור השכונות קרית משה וגבעת שאול, ובמקצת - עבור שכונת רוממה, על הגבול של רוממה - ליפתא.

יחזקאל לביא: לאחר מכן, בשכונת קרית משה לא הוקם מתנ"ס מעולם.

יחזקאל לביא: המתנ"ס הכי קרוב לשם הוא מתנ"ס רוס של גבעת שאול.

יחזקאל לביא: לגבי שכונת שמואל הנביא, אני מביא עובדות כרגע.

מאיר פרוש: - - -

יחזקאל לביא: אתה תכף תשמע איך אני קושר בין שני המקומות.

יחזקאל לביא: להבדיל משכונת שמואל הנביא, שלמתנ"ס שם אכן מביאים ילדים מאזורים אחרים, ובדקתי את זה, לגבי שכונת קרית משה- אין הדבר כך.

יחזקאל לביא: לכן, זו העובדה שרציתי לציין.

צבי יעקובסון: אמרנו שבנו בקרית משה- --

יחזקאל לביא: אבל המתנ"ס הזה הוקם עבור קרית משה וגבעת שאול.

צבי יעקובסון: אז גבעת שאול לא נהנית ממנו.

שלמה בניזרי: לא מגיע להם - -

בנימין גלוקר: דבר חשוב מאד- יש שם אגף ענק של אולם ספורט, והוא מושכר ל "אגד".

יחזקאל לביא: אלה הדברים שרציתי להבהיר - -, מה קורה כרגע בשטח.

יחזקאל לביא: לגבי רמות - כיוון שאני נוגע בדבר - -

שלמה בניזרי: אז מה בדקת בשכונת שמואל הנביא, שיש יבוא לפעילות שם?

יחזקאל לביא: אכן, למתנ"ס בשכונת שמואל הנביא מביאים ילדים משכונות אחרות.

יחזקאל לביא: לא בדקתי את זהותם, לא בדקתי איזה כיפה הם חובשים והאם הם חרדים או לא חרדים.

יחזקאל לביא: לא בדקתי את הדברים האלה.

צביקה צ'רניחובסקי: קודם כל, אני עלול לעצבן כמה אנשים, אז אני מתנצל מראש.

צביקה צ'רניחובסקי: עצם העובדה- והעלו פה סוגיות שחלקן מאד שונות - עצם העובדה שחלק מהסוגיות נוגעות לתקופות של ראש העיר קולק, אולמרט ולראש העיר הנוכחי, לופוליאנסקי, משמע שהדברים לא פשוטים.

צביקה צ'רניחובסקי: קל לנו לשבת פה, אבל כשראש עיר יושב בתפקידו כנראה הדברים לא כל כך פשוטים.

צביקה צ'רניחובסקי: כשאתה ראש עיר הדברים יותר מורכבים.

צביקה צ'רניחובסקי: קודם כל, אני רוצה באופן הכי ברור וחד משמעי - העיריה היא הריבון.

צביקה צ'רניחובסקי: אני אומר את זה באופן הכי נוקב וחד משמעי.

צביקה צ'רניחובסקי: יגידו - מחרתיים בחירות בגבולות כאלה - כך יהיה.

שלמה בניזרי: אני מאד שמח ומופתע, כי לא זה מה ששמעתי מראש העיר.

צביקה צ'רניחובסקי: אני אומר את זה לפרוטוקול, ולציטוט.

צביקה צ'רניחובסקי: העיריה תחליט.

צביקה צ'רניחובסקי: נגעו פה בסוגיה של קרית משה וגבעת שאול.

צביקה צ'רניחובסקי: אם היה יושב פה סגן ראש העיר שקדי, או חבר הכנסת אורלב, הוא היה עושה מלחמת עולם.

צביקה צ'רניחובסקי: אני אומרף אתם, עירית ירושלים, תחליטו שהבניין הזה שייך לציבור החרדי – הוא יעבור לציבור החרדי.

צביקה צ'רניחובסקי: אני אומר לכם בשיא הרצינות.

צביקה צ'רניחובסקי: אני נותן את זה כדוגמה, רק כדי שתבינו את המורכבויות.

צביקה צ'רניחובסקי: כשאתה יורד לפרטים - הדברים מתפוצצים על הפרטים.

צביקה צ'רניחובסקי: בגבעת שאול סגרנו עם אחד הרבנים הוותיקים, סגרנו מהלך.

צביקה צ'רניחובסקי: על מה זה התפוצץ?

צביקה צ'רניחובסקי: כניסה נפרדת, חדר גדול, נפרד.

צביקה צ'רניחובסקי: שאלנו את הרב, ואמרנו לו שהמקום לא גדול, והוא משמש ציבורים שונים לא חילוניים – דתיים לאומיים, וחרדים, באפשרות.

צביקה צ'רניחובסקי: כשיש שעתיים שלוש והחדר לא בשימוש - האם מותר לנו להכניס לשם פעילות של קריאת ספרים להורים וילדים, נשים וגברים, כשהציבור הדתי לאומי כן משתתף?

צביקה צ'רניחובסקי: הוא אמר: חד משמעית-לא.

צביקה צ'רניחובסקי: והמקום קטן.

צביקה צ'רניחובסקי: זאת אומרת, הכל מתפוצץ כשיורדים לפרטים.

צביקה צ'רניחובסקי: ההנהלה ניסתה, ועבדה ברגישות, ולשבחה של עירית ירושלים ייאמר שמצאו פתרון שאני אומר שהוא לא צודק, לא מספיק, לא הוגן, במה שאנחנו קוראים – שלוחה חרדית.

צבי יעקובסון: באיזה מקום?

צבי יעקובסון: באיזו שכונה?

צביקה צ'רניחובסקי: בגבעת שאול.

צבי יעקובסון: ואתה אומר שזה לא הוגן.

צביקה צ'רניחובסקי: אל מול החרדים -ירדו לפרטים - מתברר שאתה יושב עם איזושהי קבוצה שמדקדקת בצורה כזו שהנהלת המתנ"ס על רקע המצוקה הפיזית של המקום לא יכלה לעמוד בדרישה הזו.

צביקה צ'רניחובסקי: אני רוצה לעשות הפרדה, ברשותכם בין ההיבט הציבורי - -

שלמה בניזרי: סליחה - באותה נקודה : אתה אומר שהריבון בנוגע לעריכת בחירות זה עירית ירושלים, ואתה מתכוון למנהלים.

שלמה בניזרי: אם עירית ירושלים תקבע היום שיהיו בחירות, אתם לא תשימו רגל לכך?

צביקה צ'רניחובסקי: ותתקצב?

צביקה צ'רניחובסקי: חד משמעית – אני אומר לך באופן נוקב, ויושב פה הרב שמחאיוב – בתקציב 2006, אנחנו דורשים כסף.

צביקה צ'רניחובסקי: כמו שמדינת ישראל מממנת את הרשויות המקומיות לקיומן של בחירות אחת ל- 4 או 5 שנים, עירית ירושלים תתקצב - -

שלמה בניזרי: אתם לא תתקצבו?

צביקה צ'רניחובסקי: לא.

צביקה צ'רניחובסקי: מכל מיני סיבות .

שלמה בניזרי: אבל לפי החוק - -

צביקה צ'רניחובסקי: זה לא חוק.

צביקה צ'רניחובסקי: אני אמרתי – אני מפרגן לעירית ירושלים, ואני אומר לחבר שהגיע מעכו – שזה ייאמר לשבחה של העיר, על כל הקדנציות של כל ראש עיר.

צביקה צ'רניחובסקי: העיר היחידה שמדברת שהנהלה ציבורית לא עובדת בשיטת המינויים, זו העיר ירושלים.

צביקה צ'רניחובסקי: יש פה תפיסה שאומרת : הנהלה ציבורית, מן הדין – מי שמתיימר לייצג – אמור להיבחר.

שלמה בניזרי: מעניין, זה מה שאנחנו מבקשים.

צביקה צ'רניחובסקי: בהר נוף, כמעט כל 4 שנים מקיימים בחירות.

צביקה צ'רניחובסקי: בבית צפאפא עשינו בחירות לפני שנתיים.

צביקה צ'רניחובסקי: הגעת לרוממה – לפני שנתיים-שלוש בהצעה.

צביקה צ'רניחובסקי: אנחנו מאד מקדשים עיקרון שאנחנו נותנים לאנשי הציבור שלנו בתוך הציבור החרדי להתייעץ עם הרבנים.

צביקה צ'רניחובסקי: הרב, באזור רוממה, ביקש לפני שנתיים לא לקיים בחירות, משיקולים פנימיים.

צביקה צ'רניחובסקי: כיבדנו את זה.

צביקה צ'רניחובסקי: ויהיו בחירות.

צביקה צ'רניחובסקי: הסיטואציות הן מאד מורכבות.

צביקה צ'רניחובסקי: אני רוצה, בהקשר הזה, לעשות הפרדה ברורה בין ההיבט הציבורי, קרי – ההנהלות הציבוריות, ובין הפעולות של מערך השירותים.

צביקה צ'רניחובסקי: בקטע של ההנהלות הציבוריות, באופן הכי נוקב אני אומר: עירית ירושלים תקצה כספים, ומדובר בהצעה האחרונה ב- 75 אלף לשכונה.

צביקה צ'רניחובסקי: יהיו בחירות.

צביקה צ'רניחובסקי: עירית ירושלים צריכה גם להגדיר לנו גבולות.

צביקה צ'רניחובסקי: שמואל הנביא עצמה – השתנתה.

צביקה צ'רניחובסקי: מחברים אותה לאזור הגדול של שכונת הבוכרים?

צביקה צ'רניחובסקי: מחברים אותה למעלות דפנה?

צביקה צ'רניחובסקי: סנהדריה?

שלמה בניזרי: אתה מעשי, ואני ממש שמח לשמוע אותך.

שלמה בניזרי: אפשר לפצל?

שלמה בניזרי: לא לעשות הכל, לכל ירושלים.

שלמה בניזרי: כלומר, דבר שהוא אקוטי היום - אפשר לעשות לחוד?

צביקה צ'רניחובסקי: זה לא יעמוד במבחן.

שלמה בניזרי: למה?

שלמה בניזרי: בכמה שכונות עשו, בירושלים.

צביקה צ'רניחובסקי: כן, אבל היה איזשהו היגיון.

צביקה צ'רניחובסקי: אין לנו בעיה.

צביקה צ'רניחובסקי: יושב צוות שלנו, של עירית ירושלים.

צביקה צ'רניחובסקי: בזמנו היתה ישיבה - -

שלמה בניזרי: ישבו בשתי ישיבות עד היום.

צביקה צ'רניחובסקי: אני אומר - לעניין של ההיבט הציבורי, קרי - ההנהלות הציבוריות - -

גאלב מג'אדלה: אני אגיד לך - זה לא סוף העולם וגם לא סוף פסוק.

גאלב מג'אדלה: אני מתכוון להקים ועדת משנה שתלווה את העניין, כדי שלא תהיה סחבת ולא ימרחו את העניינים, וכדי שנהיה מדווחים, אפילו אחת לחודש.

צביקה צ'רניחובסקי: אז אני אומר: לעניין הבחירות – אני, חד משמעית, רוצה לקיים אותם.

צביקה צ'רניחובסקי: זה מצב בלתי נסבל מנקודת הראות שלנו - -

שלמה בניזרי: אבל אפשר שכונתי?

שלמה בניזרי: לא כולל?

צביקה צ'רניחובסקי: זה לא יעמוד במבחן.

צביקה צ'רניחובסקי: ראש העיר או אנשי נצטרך להסביר, למשל, למה שכונת שמואל הנביא, ולא רמות או לא גילה, לא קרית יובל ולא בית הכרם, שם לא היו בחירות אף פעם.

צביקה צ'רניחובסקי: זאת אומרת - אתה צריך לבנות איזשהו מערך של בחירות שתוכל להסביר לציבור למה פה כן ושם לא.

שמואל שמסיאן: משתנים האנשים, משתנה הציבור ויש צורך.

שמואל שמסיאן: כשאין דרישה של התושבים – בשביל מה?

צביקה צ'רניחובסקי: אני רוצה להגיד לכם – בשני מקרים, ואני אומר וחוזר ואומר לשבחו של ראש העיר, ואני יודע שיושבת פה קבוצה שלא תפרגן: בשמואל הנביא, לפחות כרגע, היה צוות משותף שמונה על ידי חבר המועצה אטיאס, בזמנו, ולארי – היתה הסכמה.

צביקה צ'רניחובסקי: הוקמה ועדה שהגישה נייר, ולפחות התחושה היתה שיש הסכמה ושיש פתרון שמתגלגל.

שלמה בניזרי: לא רוצים - -.

שלמה בניזרי: בחירות.

שלמה בניזרי: השעטנז הזה, תאמין לי, לא פותר את הבעיה.

שמעון שמסיאן: זו סחבת, זה רק סחבת.

צביקה צ'רניחובסקי: אני אמרתי הרבה פעמים: אני רוצה בחירות, באופן גורף, בכל העיר.

קריאות: --

צביקה צ'רניחובסקי: אני, כרגע, נותן לך תמונת מצב מבחינת אינפורמציה עובדתית.

צביקה צ'רניחובסקי: תעשה אתה איך שאתה רוצה, איך שאתה מבין.

צביקה צ'רניחובסקי: היה שלב שבו תקשרתי מול החברים פה, ישירות, בפורמטים כאלה ואחרים.

צביקה צ'רניחובסקי: משלב מסוים – לשכת ראש העיר מובילה את המהלך במהלכים מול הרבנים השונים.

צביקה צ'רניחובסקי: כרגע מסתמן פתרון לתקופת מעבר.

צביקה צ'רניחובסקי: אני רוצה לומר לחבר הכנסת בניזרי – לא תמיד אתה צריך להיות צודק, לפעמים אתה צריך להיות חכם.

צביקה צ'רניחובסקי: בשמואל הנביא עדיין יש קבוצות מסורתיות – דתיות, יוצאי צפון אפריקה, שגם תרמו לשכונה - -

קריאות: איפה הם?

קריאות: שמעון שמסיאן: - -

יגאל עזרא: 12 משפחות בדיוק.

צביקה צ'רניחובסקי: אני אומר שכרגע, לפחות, מונחת הצעה, שיש הסכמה של נציג ראש העיר שתקשר מולנו, עם היושב ראש הנוכחי.

צביקה צ'רניחובסקי: זה לא רלבנטי כל כך, אבל טוב שנדע שמבחינה משפטית היישות הזו היא חברה סוכנותית, קרי – בעלי המניות הם הסוכנות.

צביקה צ'רניחובסקי: כל מהלך שאנחנו נגבש בתוך העיריה יצטרך לבוא כהמלצה לבעלי המניות, בדרך כלל לא תהיינה בעיות.

שלמה בניזרי: כולל הבחירות.

צביקה צ'רניחובסקי: כן.

צביקה צ'רניחובסקי: קרית מנחם – חברה סוכנותית, עשו בחירות לפני 3-4 שנים, העברתי להם את הרשימה, ובאמצעות היועצים המשפטיים שלנו מתקיים תהליך החלפה מסודר.

שלמה בניזרי: שאלה טכנית : כמה זמן, מהרגע שמחליטים ומכריזים על בחירות - - ?

צביקה צ'רניחובסקי: בדרך כלל – 3-4 חודשים.

צביקה צ'רניחובסקי: אז בעניין שכונת שמואל הנביא – יש כרגע הצעה שאני, כאיש מקצוע, סומך עליה לתקופת מעבר, בתיאום עם יושב ראש ההנהלה הנוכחי, בתיאום עם נציגו של ראש העיר, שהוא זה שמנהל את המשא ומתן או את הדיאלוג עם הרבנים, עם אנשים אחרים.

שלמה בניזרי: אמרו שהרבנים שאמורים לאשר את ההצעה - מתנגדים.

צביקה צ'רניחובסקי: במקומות שאני לא מבין – אני לא מתערב.

גאלב מג'אדלה: אני מאד מכבד את הדברים – שאלתם את התושבים?

דוד אזולאי: התושבים מקבלים את מרות הרבנים.

צביקה צ'רניחובסקי: עכשיו לקטע של השירותים - בהקשר הציבורי של הדברים - עמדתי היא ברורה וחד משמעית.

צביקה צ'רניחובסקי: לגבי רמות - כרגע מסתמן איזשהו פתרון של הקמת ישות בכיוון החרדי.

צבי יעקובסון: מה זה "יישות"?

צבי יעקובסון: למה הכוונה?

צביקה צ'רניחובסקי: הבעיה, ואני אומר עוד פעם – אני מסתכל מלמעלה, בעניין הבחירות, העיריה צריכה לקבל החלטה.

צביקה צ'רניחובסקי: שכונה מעורבת מין "ספגטי" עם ריכוזים כאלה ואחרים – היום, לעשות בחירות בשכונה כזו, זה פיצוץ.

צביקה צ'רניחובסקי: רמות היא סמל, מהבחינה הזו, ואיך אמר ראש העיר אולמרט?

צביקה צ'רניחובסקי: אני, ברשותכם, מצטט אותו, באמירה מאד חכמה: יש מקומות בעיר הזו שבעיה מקומית – הפתרון שאתה נותן, הגם שהוא מקומי, יש לו השלכות על כל העיר.

צביקה צ'רניחובסקי: זה המקרה של רמות.

צביקה צ'רניחובסקי: יודעים שרמות זה סמל, שמואל הנביא זה סמל.

שמואל שמסיאן: סמל למה, לדמוקרטיה?

צביקה צ'רניחובסקי: צריך להגדיר לי גבולות של - - לעניין השירותים - אני חולק, חד משמעית.

צביקה צ'רניחובסקי: ישנן קבוצות בציבור החרדי שהדקויות – כמה שהמערכת תלך לקראתם, היא תהיה בבעיה.

קריאה: -- -

צביקה צ'רניחובסקי: אתה הרי לא כל הציבור החרדי.

צביקה צ'רניחובסקי: יש כל מיני צבעים, כל מיני גוונים.

צביקה צ'רניחובסקי: אני, בשמואל הנביא, כמו בשכונת רמות – בזמנו, עם חבר המועצה, אטיאס, הרמתי טלפון און ליין – כמה שעות יש לנשים בבריכת השחיה, וכמה לגברים.

צביקה צ'רניחובסקי: יש אפשרות, אפשר לשפר, אבל בתפיסה, היום מאפשרים.

צביקה צ'רניחובסקי: יש לנו בריכה חדשה, לאחרונה קיבלנו, לקרית יובל.

צביקה צ'רניחובסקי: היתה סגירה עם ציבור חרדי כבד, מבית וגן שיבואו לשחות.

צביקה צ'רניחובסקי: היתה דרישה שלהם שהבריכה לא תעבוד בשבת.

צביקה צ'רניחובסקי: מבחינתנו -זה היה שינוי הסטטוס קוו.

צביקה צ'רניחובסקי: הם לא מוכנים לשום דיל אם הבריכה עובדת בשבת.

צביקה צ'רניחובסקי: העסק השתבש.

צביקה צ'רניחובסקי: גם ברמות היה חרם ועדיין יש חרם משום שהבריכה עובדת בשבת.

צבי יעקובסון: אבל הם 90 אחוזים ברמות.

צביקה צ'רניחובסקי: כרגע, לפחות, יש עוד פתרונות.

צביקה צ'רניחובסקי: אפשר להגדיל, אפשר להוסיף.

צביקה צ'רניחובסקי: אני רוצה לחזור לשמואל הנביא, כי אני חושב שיש פה קבוצה קיצונית, לא הוגנת כלפי אנשים כמו שלומי אטיאס, כמו לארי, שעושים מאמצים, ויורקים להם בפנים.

צביקה צ'רניחובסקי: למה אני מתכוון?

צביקה צ'רניחובסקי: שופכים שמן בכניסה, כתובות נאצה נגד ראש העיר.

צביקה צ'רניחובסקי: לא כל מי שצועק ואלים - צודק.

צביקה צ'רניחובסקי: אני, אישית, ראיתי נשים חרדיות בכיתת מחשב בשמואל הנביא, יושבת בכיתה, עם התאמות בכל מה שקשור לציבור החרדי.

צביקה צ'רניחובסקי: אני ראיתי תוכניות אתג"ר - ואני מצטט את עוזרו של ראש העיר בעניין הזה: הוא פגש עובדת חרדית ואמר לה: אותך אני לוקח לרב, שישמע שיש פעילות.

צביקה צ'רניחובסקי: אפשר לשפר, אפשר לשדרג.

צביקה צ'רניחובסקי: אין זיקה בהכרח - וצודק פה אחד החברים שהעיר - בין מי שיושב בהנהלה לבין הפעילות.

צביקה צ'רניחובסקי: יושבת פה קבוצה צעקנית - -

קריאה: כואב להם.

צביקה צ'רניחובסקי: אני רוצה שלפחות חברי הכנסת יידעו לסנן, איפה - -

דוד אזולאי: אני הייתי מצפה ממך שתקום ותגיד - נמצא את הפתרון עד הבחירות, כי הבחירות, כמו שאתה אומר, זה תהליך שנמשך 3-4 חודשים, צריכים לתקצב את זה.

דוד אזולאי: במקרה הטוב זה יהיה בעוד שנה.

דוד אזולאי: אני מצפה שתגיד כאן שנמצא את הפתרונות בכל מקום.

דוד אזולאי: צריך להיפגש עם הרבנים, ותאמין לי שיש להם אוזן קשבת.

דוד אזולאי: מה שאמרת כאן בעצם זה שמה שהיה הוא שיהיה.

דוד אזולאי: לא שמעתי ממך שום בשורה לתושבים חוץ מזה שהם צעקנים והם לא מקבלים.

דוד אזולאי: הם צעקנים כי הם מדברים מתוך כאב

צביקה צ'רניחובסקי: הם אומרים - או הכל או לא כלום, ובסוף יהיה - -.

צביקה צ'רניחובסקי: הם עושים טעות.

דוד אזולאי: חוץ ממילות גנאי כלפיהם - מה חטאם של האנשים האלה?

דוד אזולאי: הם בסך הכל רוצים לדאוג לקהילה שלהם.

דוד אזולאי: הם לא כמוך -מקבלים משכורת, הם באו לכאן על חשבון זמנם, הם עושים כאן את עבודתם בהתנדבות.

דוד אזולאי: אין לך שום זכות לפגוע בהם, כי הם דואגים לקהילה שלהם.

דוד אזולאי: לכן הייתי מצפה ממך שתקום ותגיד שישנה בעיה אמיתית, ולכן צריך לתת לה פתרונות, אפילו זמניים.

דוד אזולאי: אתה יודע טוב מאד שמה שתחליט עם הרבנים – האנשים האלימים האלה, שאתה מדבר עליהם, יקבלו את הדין.

אליעזר שמחאיוב: קודם כל, אני אתייחס לעובדות בשטח.

אליעזר שמחאיוב: העובדות בשטח – כל מה שאמרו פה החברים מכל השכונות, כל הדברים הם נכונים במאת האחוזים, ומדויקים.

אליעזר שמחאיוב: לא כדי להבעיר את המדורה, אבל המצוקות הן בשכונות נוספות לא רק בשכונות שהוזכרו כאן.

אליעזר שמחאיוב: העיר, בכל מה שקשור למרכזים הקהילתיים – לא פועלת נכון, לא נמצאת במתכונת הנכונה.

אליעזר שמחאיוב: הנושא טעון ובוער כבר שנים.

אליעזר שמחאיוב: אני נמצא בעיריה כבר 8 שנים, ועוד בתקופת אהוד אולמרט הדברים היו טעונים.

אליעזר שמחאיוב: לא הגיעו לשום פתרון.

אליעזר שמחאיוב: כל פעם התכנסו ועדות ועלו רעיונות של בחירות וכדומה, אבל בפועל לא נעשה שום דבר, ואני גם אסביר למה.

אליעזר שמחאיוב: אני לא מסכים עם מה שצביקה צ'רניחובסקי אומר.

אליעזר שמחאיוב: להגיד שהעיריה היא הריבון ושאם יגידו - בחירות, תהיינה בחירות, זה לא הגון, זה לא רציני.

אליעזר שמחאיוב: זו דמגוגיה.

אליעזר שמחאיוב: לבוא ולומר שתהיינה בחירות - אתה הרי יודע כמה פעמים צעקנו והיו ישיבות, ימים ולילות במשך השנים.

אליעזר שמחאיוב: ויגיד פה החבר - כמה פעמים ישבנו והגענו לסיכומים, והיו הבנות, העיריה אפילו הוציאה כתבי מינוי לכמה חברים להיכנס למנהלת, ואפילו את זה הפילו ברגע האחרון וזה לא יצא אל הפועל.

אליעזר שמחאיוב: בשמואל הנביא היתה הסכמה – ועכשיו אומר חבר הכנסת בניזרי אומר שהרבנים לא מסכימים לזה - שייכנסו 3-4 חברים.

אליעזר שמחאיוב: הנשמה יצאה עד שנתתם הסכמה אפילו לחלק הזה, כדי להכניס דריסת רגל, כדי לעשות איזושהי פעילות במקום.

אליעזר שמחאיוב: גם זה, כשכבר היה - - אתה מייצג עכשיו מישהו כאן כשאתה אומר "אם ירצו בחירות – יהיו בחירות"?

צביקה צ'רניחובסקי: - - -

שלמה בניזרי: - - כתב אפילו: ניתן טכנית לערוך בחירות בשכונות בודדות - - -

צביקה צ'רניחובסקי: אני לא חוזר בי מדבריי.

צביקה צ'רניחובסקי: אני אומר - יש הבדל אם תגיד שיש בחירות עכשיו בקרית מנחם, לבין בחירות בשמואל הנביא.

אליעזר שמחאיוב: אתה אמרת שאם ירצו בחירות בכל העיר – יהיו בחירות.

אליעזר שמחאיוב: ואני מודיע לך שאתה היום לא מסוגל להביא לי שכונה אחת ולומר לי – לך תעשה שם בחירות, אני מרגיע את השטח, את המנהל, את היושב ראש.

אליעזר שמחאיוב: זה לא רציני.

אליעזר שמחאיוב: אנחנו מכירים את יושבי הראש שלכם והמנהלים.

אליעזר שמחאיוב: אנחנו יודעים איזה עליהום הם יכולים ויודעים לעשות כדי להבעיר את השטח.

אליעזר שמחאיוב: אנחנו, כנציגי ציבור, לא מעונינים להבעיר את השטח.

אליעזר שמחאיוב: רוצים שיהיה רוגע לתושבים.

גאלב מג'אדלה: מה אדוני מציע?

אליעזר שמחיאוב: תרשה לי, לפני כן, כי דיברו פה על העיריה והזכירו כמה דברים.

אליעזר שמחיאוב: אמר צביקה צ'רניחובסקי שברמות יש פתרון שמסתמן, הקימו יישות.

אליעזר שמחיאוב: אני מייצג את העיריה ואני רוצה לומר: אין שום דבר ברמות.

אליעזר שמחיאוב: לאחרונה, זכה אדם במכרז בעיריה, והוא אמור למפות את כל הצרכים של הציבור החרדי בכל מה שקשור למנהלים הקהילתיים בחברה למתנ"סים.

אליעזר שמחיאוב: תפקידו ברמות הוא בדיוק כמו תפקידו בשמואל הנביא או בבקעה, רבתי.

אליעזר שמחיאוב: שום שייכות מיוחדת אין לו לרמות.

אליעזר שמחיאוב: לכן, לומר שיש איזשהו פתרון שמסתמן ברמות - זה לא נכון.

אליעזר שמחיאוב: המצוקה ברמות היא גדולה.

אליעזר שמחיאוב: אני תושב רמות מזה 20 שנה.

אליעזר שמחיאוב: אין ברמות לא חוגים ולא בריכה, וזה שאתה אומר לי שמסתמן פתרון – זה לא רציני.

אליעזר שמחיאוב: כשמקצים כמה שעות בשבוע – מוקדם בבוקר או מאוחר בלילה, לשחייה בבריכה לחרדים, זה לא רציני.

אליעזר שמחיאוב: לבוא ביום שישי לכמה שעות, או לבוא לפנות בוקר או בלילה.

אליעזר שמחיאוב: אני רוצה שיהיה הפוך – שהרוב יהיה לציבור שלנו, ונקצה כמה שעות לאחרים.

אליעזר שמחיאוב: שזה מה שיהיה, למה שיהיה ההפך?

אליעזר שמחיאוב: כשהקימו את מתנ"ס גבעת שאול ושמואל הנביא על התפר, זה נכון.

אליעזר שמחיאוב: אבל אף אחד לא שאל אותך מי בנה את הבניין ואיפה בנו אותו, מבחינת המיקום.

אליעזר שמחיאוב: מדברים פה על הצרכים.

אליעזר שמחיאוב: זה אומר שאם הוא ממוקם באמצע, הוא אמור לשרת את שתי השכונות.

אליעזר שמחיאוב: תושבי גבעת שאול הם במצוקה.

אליעזר שמחיאוב: רק אתמול הגיע לשולחני קובץ מכתבים מהתושבים, עם כל מיני בעיות שקיימות ומתנקזות בנושא המתנ"ס.

אליעזר שמחיאוב: יש שם, בלי עין הרע, מספרים אדירים של ילדים, כן ירבו.

אליעזר שמחיאוב: הפעילות שהם מקבלים – במקלט טחוב, שם יש להם מקום לשחק קצת - -

דוד אזולאי: האם בדקתם את עמדת הרבנים שם?

אליעזר שמחאיוב: במפורש - כן.

אליעזר שמחאיוב: הרבנים באים לפגישות ויושבים, יש הבנות, אבל המתנ"ס - -

קריאה: המתנ"ס משרת רק את קרית משה.

אליעזר שמחאיוב: בהחלט, במפורש.

אליעזר שמחאיוב: בכל אופן – אם ניכנס לקטע של פתרונות שאנחנו, כעיריה, מנסים להוביל ולנווט: זה נכון שישבו שתי ישיבות - אותו צוות שדיברת עליו.

אליעזר שמחאיוב: מעבר לצוות הזה הוקם צוות בראשותו של ראש העיר, יחד עם מספר סגנים.

אליעזר שמחאיוב: בשנה האחרונה אנחנו התכנסנו לפחות 10 פעמים אם לא יותר, מחוץ לעיריה, בזמנים שאף אחד לא מטריד אותנו, וניסינו לשבת שעות ולגבש תוכנית על כל המנהלים הקהילתיים בעיר, וניסינו להבין איך אנחנו, כקואליציה חרדית רוצים לראות את המנהלים הקהילתיים פועלים בעיר.

אליעזר שמחאיוב: אני אחזור אחורה: בתקופת אהוד אולמרט הכינה החברה למתנ"סים תיחום.

אליעזר שמחאיוב: יש בירושלים 29 מנהלים קהילתיים.

אליעזר שמחאיוב: החברה למתנ"סים הכינה תיחום שאומר – למשל: שכונה מסוימת תחובר עם שכונה מסוימת ועם שכונה אחרת.

אליעזר שמחאיוב: אנחנו, בהסתכלות שלנו היום רואים את זה באופן שלילי לחלוטין.

אליעזר שמחאיוב: לא יעלה על הדעת, למשל – ששכונת שמואל הנביא תהיה מחוברת לגבעה הצרפתית, או שכונה אחרת.

אליעזר שמחאיוב: אנחנו טוענים שהתיחום הזה לא בנוי נכון.

שלמה בניזרי: בסדר, אז כמה זמן בונים תיחום חדש?

אליעזר שמחאיוב: אפשר לומר שהגענו לסוף הדרך מבחינת העבודה שהכנו בצוות שדיברתי עליו.

אליעזר שמחאיוב: בשבוע האחרון קיימנו דיוני תקציב ואנחנו מסכמים את התקציב עד סוף דצמבר.

אליעזר שמחאיוב: בישיבה הזו השתתף גם צביקה צ'רניחובסקי.

אליעזר שמחאיוב: לקחנו בחשבון מעבר לתקציב הקיים למנהלים הקהילתיים להקצות עוד סכום כסף לטובת ההיערכות החדשה בשנה הקרובה, והמנהלים הקהילתיים.

אליעזר שמחאיוב: אתמול בלילה ישבתי עם ראש העיר עד אחרי חצות ונכנסנו לפרטים יותר מדויקים בנושא הזה.

אליעזר שמחאיוב: אפילו דיברנו על מספרים – בכמה אנחנו עומדים לתקצב של הפרויקט.

אליעזר שמחאיוב: ראש העיר הקים צוות של אנשי מקצוע.

אליעזר שמחאיוב: דיברתי אתך קודם על צוות של פוליטיקאים.

אליעזר שמחאיוב: כאן מדובר בצוות של אנשי מקצוע, חלקם -אנשי מתנ"סים, חלקם - אנשי גזברות, וילוו אותם גם כמה נבחרי ציבור מהעיריה.

אליעזר שמחאיוב: בתוך פרק זמן של שלושה חודשים אנחנו גומרים את עבודת המיקרו בכל מה שקשור למנהלים הקהילתיים, עד כדי רמה - -

קריאה: כולל המתחמים?

אליעזר שמחאיוב: כולל התיחום, עד כדי רמה של כמה אנשים יהיו בכל מקום, כמה רכזים, מה מספר התושבים, מה מספר הילדים מהאזור.

אליעזר שמחאיוב: זו באמת עבודה.

אליעזר שמחאיוב: זו עבודה כי אתה יורד לפרטי פרטים כדי להוציא מוצר מוגמר.

אליעזר שמחאיוב: אני מציע לחברים, כמייצג את עירית ירושלים, שתתנו לנו זמן של שלושה חודשים להביא לכם תוצאה מוגמרת בכל מה שקשור לנושא הזה, ולאחר מכן – שלמה בניזרי: ומה יהיה בשורה התחתונה?

אליעזר שמחאיוב: בשורה התחתונה – יהיה מהפך, אם תרצה לקרוא לזה כך.

קריאה: בחירות?

אליעזר שמחאיוב: בחלק מהשכונות תהיינה בחירות, ובחלק מהשכונות ישונו ההנהלות גם בלי בחירות, כי אין צורך לעשות בחירות אם יודעים ש- 100 אחוז מהשכונה הוא ציבור אחר לגמרי.

אליעזר שמחאיוב: צביקה צ'רניחובסקי אמר קודם שהעיריה היא הריבון, אז למה צריך את ההסכמה שלו?

אליעזר שמחאיוב: מה שיגידו – הוא שיהיה.

צביקה צ'רניחובסקי: - - -

אליעזר שמחאיוב: אם העיריה היא הריבון, והיא גם המתקצבת את הבחירות – בזה זה נגמר.

צביקה צ'רניחובסקי: אני לא חוזר בי מהאמירה של קודם, אבל אני לא מעלה על הדעת שהציבור החרדי עצמו יסכים שלא תהיינה בחירות בשכונות - -

אליעזר שמחאיוב: אל תיכנס לזה - -

צביקה צ'רניחובסקי: אני אלחם בשביל הציבור - -

קריאה: אל תילחם בשבילנו.

אליעזר שמחאיוב: אמרתי שיכול להיות שבשכונות מסוימות, מן הסתם, תהיינה בחירות, ובשכונות אחרות – לא יהיו.

אליעזר שמחאיוב: הרעיון הוא שעירית ירושלים, ואמרתי קודם, שמה שרואים מפה – לא רואים משם.

אליעזר שמחאיוב: אתה צריך להבין ואתה יודע שראש עיר ואפילו הסגנים - -

קריאה: - - -

אליעזר שמחאיוב: מצוין.

אליעזר שמחאיוב: אנחנו, כשאנחנו צריכים להסתכל בראיה ממלכתית על כל מה שקורה בעיר, ולא לעשות איזשהו מהפך מחר בבוקר, אפילו שהוא מוצדק לחלוטין, אנחנו לא יכולים אם אנחנו חושבים שהוא יכול לעורר גלים לא נעימים.

שלמה בניזרי: למה?

שלמה בניזרי: בחירות זה דבר דמוקרטי.

אליעזר שמחאיוב: גם לעשות בחירות, אבל צריך לעשות אותם בצורה הנכונה.

שלמה בניזרי: בשורה התחתונה – עוד שלושה חודשים נראה תאריך לבחירות?

גאלב מג'אדלה: לסיכום - אני רוצה להודות לכולם על ההשתתפות הפעילה והערנית.

גאלב מג'אדלה: אני מבקש להקים צוות משותף של נציגי העיריה, נציגי הקהילה, נציגי חברת המתנ"סים, שילווה אותה היועץ המקצועי של הוועדה, יחזקאל לביא.

גאלב מג'אדלה: בתום שלושה חודשים אנחנו רוצים לראות התקדמות שתענה על השאיפה של התושבים להיות שותפים.

גאלב מג'אדלה: שיתוף הקהילה בתוכניות של המתנ"סים זה דבר אלמנטרי.

גאלב מג'אדלה: הדבר הנוסף - אנחנו רוצים שהעיריה וחברת המתנ"סים, בתיאום עם התושבים ונציגיהם, יגיעו להבנות לגבי הנהלות נבחרות לטובת כלל הקהילה.

גאלב מג'אדלה: אנחנו מבקשים שאת הצוות הזה ילווה חבר הכנסת בניזרי, שהוא מציע ההצעה לסדר, על אף שהוא לא חבר בוועדת הפנים.

גאלב מג'אדלה: הוא יבוא וידווח לנו בעוד שלושה חודשים על הנעשה בנידון.

גאלב מג'אדלה: אני רוצה להודות לכולם, הישיבה נעולה.